Source: https://nasezahorie.sme.sk/c/7390020/najvyssi-sud-akcie-mesto-predalo-v-zmysle-zakona.html
Timestamp: 2017-06-23 05:15:43+00:00
Document Index: 12441189

Matched Legal Cases: ['súd ', 'súd ', 'súd ', 'súd ', 'súd ', 'súd ']

Najvyšší súd: Akcie mesto predalo v zmysle zákona - nasezahorie.sme.sk
Najvyšší súd: Akcie mesto predalo v zmysle zákona
Podľa Najvyššieho súdu Slovenskej republiky mesto Senica pri predaji vodárenských akcií Skalici neporušilo zákon. 18. sep 2014 o 7:30 Ingrid Sochorová
Senická radnica.(Zdroj: ILUSTRAČNÉ INGRID SOCHOROVÁ)Písmo:A-|A+00SENICA. Najvyšší súd uzavrel trojročnú kauzu predaja senických akcií Bratislavskej vodárenskej spoločnosti (BVS) Skalici jednoznačným verdiktom - mesto Senica konalo v zmysle zákona. "Je to pre nás veľká satisfakcia," vyjadril sa k rozsudku primátor Senice Ľubomír Parízek. Podľa Pavla Kalmana, lídra aktivistov, ktorí proti predaju akcií protestovali, v spore nezvíťazil záujem Seničanov. Rozsudok Najvyššieho súdu zmenil rozsudok Krajského súdu v Trnave, ktorý zrušil uznesenie Mestského zastupiteľstva v Senici z februára 2011. Daným uznesením poslanci rozhodli o odpredaji akcií BVS mestu Skalica za cenu 2 eurá za jednu akciu, teda za celkovú kúpnu sumu 476 362 eur. Zrušenie uznesenia žiadala aj prokurátorka, poslanci však jej protestu nevyhoveli, preto bola celá vec podstúpená na súd. Uznesenie o predaji akcií zrušil Krajský súd v Trnave minulý rok, Senica sa proti tomu odvolala. Najvyšší súd zamietol žalobu Najvyšší súd SR vo svojom rozsudku zmenil napadnutý rozsudok Krajského súdu v Trnave tak, že žalobu navrhovateľa – Okresnej prokuratúry Senica – o návrhu prokurátora na zrušenie uznesenia MsZ č. 30 zamietol, uvádza vo svojom stanovisku k rozsudku právnička Senice Elena Jankovičová. ,,V odôvodnení rozsudku Najvyšší súd SR prisvedčil právnemu názoru prezentovanému mestom Senica, keď dospel k záveru, že v prípade predaja akcií Bratislavskej vodárenskej spoločnosti mesto Senica ako predávajúci nemohlo postupovať podľa zákona o majetku obcí, ale prednostne sa muselo riadiť Obchodným zákonníkom a stanovami akciovej spoločnosti,“ informuje ďalej právnička. Najvyšší súd dospel ďalej k záveru, že ani pri určovaní samotnej predajnej ceny za jednu akciu nebolo možné postupovať podľa zákona o majetku obcí a určená cena bola ako cena trhová výsledkom ponuky a dopytu, pričom zohľadnil, že viaceré obce a mestá v predchádzajúcom období predávali rovnaké akcie za dohodnutú cenu 1,859 eur, respektíve 56,65 Sk za jednu akciu. Podobne ako Senica predávali vodárenské akcie Skalici aj Holíč, Radošovce, Popudinské Močidľany a ďalšie obce zo Záhoria. Skalica skupovanie akcií zdôvodnila zámerom posilniť svoj vplyv v BVS. Skalica ako silný akcionár Predaj akcií Skalici sa podľa senického primátora osvedčil, Skalická vodárenská spoločnosť sa stala druhým najväčším akcionárom v spoločnosti. ,,V súčasnosti spoločnosť začala s revitalizáciou starých a budovaním nových rozvodov vody za 14 miliónov eur, vďaka čomu bude mať kvalitnú pitnú vodu celé severné Záhorie,“ vysvetlil. Majoritným vlastníkom Bratislavskej vodárenskej spoločnosti je mesto Bratislava, ktoré vlastní 59,29 percenta akcií, ďalšími akcionármi sú mestá a obce zo západného Slovenska. POVEDALI K ROZSUDKU Je to pre nás veľká satisfakcia," povedal primátor Senice Ľubomír Parízek s tým, že sa končí trojročné obdobie neistoty, útokov a obvinení občianskych aktivistov. „Každý občan musí rešpektovať právoplatné rozhodnutie súdu, a to bez ohľadu na to, či sa s ním stotožňuje, alebo nie. Prokuratúra, ako účastník sporu, môže zvážiť podanie mimoriadneho opravného prostriedku. V tomto spore Prokuratúra - Slovenská republika proti mestu Senica, podľa môjho názoru nezvíťazila spravodlivosť a záujem komunity, Seničanov," povedal na margo rozsudku predstaviteľ senických aktivistov Pavol Kalman. (IS) Zdieľať na facebooku (0) Diskusia (0)